text: Fulde unge ødelægger ungdomsrejser
  06 februar 2013 kl. 08.14
  Reality-tv-programmer fra Sunny Beach i Bulgarien med unge, der drikker sig fra sans og samling, har været ødelæggende for de rejsebureauer, der har specialiseret sig i ungdomsrejser.
  Rejsebureauet Ung Rejs med hjemsted i Tjæreborg ved Esbjerg har oplevet en halvering i antallet af solgte rejser, siger direktør John Tobiesen.
  - TV-programmerne har haft en ødelæggende effekt. Vi har oplevet, at folk ikke kan kende forskel på, hvem der er i tv, og hvem der er Ung Rejs, siger John Tobiesen til DR Syd.
  Markedet for ungdomsrejser er på landsplan faldet fra ca 15.000 til omkring 6.000.
  Ung Rejs har af samme årsag helt droppet Bulgarien.
  - Vi satser i stedet på blandt andet Tyrkiet og Grækenland. Og noget tyder på, at udviklingen er ved at vende, siger John Tobiesen. Ifølge ham er forsalget i år 80 procent større nu i forhold til samme periode sidste år.
  